Të drejtat e punëtorëve në Katar dhe korrupsioni në FIFA
Skandali i FIFA-s po tërheq vëmendjen larg abuzimit të punëtorëve në Katar
Organizata e të drejtave të njeriut, Amnesty International, thotë se korrupsioni në FIFA po shmang vëmendjen ndaj abuzimeve me punëtorët emigrantë që po punojnë në ndërtimet e Kupës së Botës 2022. Amnesty International thotë se në muajt e fundit, Katari ka patur përparim në përmirësimin e disa të drejtave të punëtorëve emigrantë. Sipas një sistemi që synon mbrojtjen e pagave, kompanitë e mëdha tashmë duhet të paguajnë rregullisht punonjësit e tyre nëpërmjet transfertave elektronike, duke mënjanuar kështu aspektin e pagave të vonuara apo të munguara. Por, sipas Amnesty International, ka ende boshllëqe në legjislacion. Në Katar ndodhen rreth 1.5 milionë punëtorë emigrantë. Shumica punësohen nëpërmjet sistemit të quajtur “kafala”, ku punëdhënësi është përgjegjës për statusin e tyre ligjor. Kjo ka krijuar abuzime të mëdha, madje edhe konfiskim të pasaportave të punonjësve. Z. Qadri akuzon FIFA-n se po u shmanget përgjegjësive të saj. Katari ka refuzuar pretendimet se ka paguar zyrtarët e FIFA-s për të fituar organizimin e Kupës së Botës 2022, dhe komiteti i etikës së FIFA-s vendosi në nëntor se nuk pati shkelje të mëdha të rregullave. Policia zviceriane po heton akuzat ndaj ish-kreut të FIFA-s Sepp Blatter, ndërsa shumë zyrtarë të tjerë po hetohen nga autoritetet amerikane. Kryeprokurorja amerikane Loretta Lynch bëri thirrje nga Londra për reformim të plotë. Një nga të akuzuarit, Jose Luiz Meiszner, ish-kreu i federatës së Afrikës së Jugut, u paraqit këtë javë në një seancë gjyqësore në Argjentinë, ku do të vendoset nëse do të ekstradohet për në SHBA.